Surunsoitto – surmansoitto
Kun Orfevs etsi Eurydikeään
 ja harpullansa surujansa soitti,
 niin Plutonkin hän säveleillään voitti:
 sai viedä impysensä elämään.

 Vaan palatessaan Haades-retkeltään
 hän katsahti vain vasten lupaa impeen,
 ja impi upotettiin Kauhurimpeen
 ja Orfevs muistoilla jäi elämään.

 Hän oli lempilapsi runotarten
 ja elämässä vainen sitä varten,
 niin että harpullansa hurmasi.

 Nyt tuli uusi ääni soittimeen,
 mi koski menaadinkin sydämeen
 niin että syleillessään surmasi. –

1913.